ΓΡΑΠΤΗ ΕΡΩΤΗΣΗ E-2827/97 υποβολή: Anita Pollack (PSE) προς την Επιτροπή (1 Σεπτεμβρίου 1997)

Θέμα: Δράση για να δοθεί συνέχεια στη Διάσκεψη του Πεκίνου του 1995 σχετικά με τις γυναίκες

Ποιά δράση έχει αναλάβει ή σχεδιάζει να αναλάβει η Επιτροπή για την επιδίωξη των στόχων που ετέθησαν κατά τη Διάσκεψη του Πεκίνου για τις γυναίκες (1995) και που περιλαμβάνονται στο Πρόγραμμα Δράσης σχετικά με τις γυναίκες και το περιβάλλον και τις γυναίκες και την υγεία;

Απάντηση του κ. Marin εξ ονόματος της Επιτροπής (2 Οκτωβρίου 1997)

Η παρακολούθηση των στόχων της διάσκεψης του Πεκίνου από την Επιτροπή ξεκίνησε με την ετοιμασία ανακοίνωσης ((Ανακοίνωση της Επιτροπής στο Συμβούλιο και στο Κοινοβούλιο σχετικά με την ενσωμάτωση του προβληματισμού για τις γυναίκες στη συνεργασία για την ανάπτυξη, COM (95) 423. )) σχετικά με την ενσωμάτωση των προβλημάτων των γυναικών σε όλους τους τομείς της συνεργασίας για ανάπτυξη. Αποτέλεσμα της ενέργειας αυτής ήταν το ψήφισμα ((Ψήφισμα του Συμβουλίου και των αντιπροσώπων των κρατών μελών για την ενσωμάτωση των γυναικείων θεμάτων στη συνεργασία για ανάπτυξη, 20.12.1995, αναθ. αριθ. 12627/95. )) του Συμβουλίου και των κρατών μελών με το οποίο θεσπίζονται τα συμπεράσματα και οι συστάσεις της ανακοίνωσης και με το οποίο εφαρμόζονται στον τομέα της συνεργασίας για ανάπτυξη οι πολιτικές υποχρεώσεις που ελήφθησαν κατά την τέταρτη διάσκεψη σχετικά με τις γυναίκες.

Σε πολιτικό επίπεδο, οι πρόσφατοι κανονισμοί του Συμβουλίου όσον αφορά τον ιό του συνδρόμου της επίκτητης ανοσοποιητικής ανεπάρκειας (HIV/AIDS) και τον πληθυσμό στις αναπτυσσόμενες χώρες ((Κανονισμός του Συμβουλίου (ΕΚ) αριθ. 550/97 της 21.3.1997 για τις δράσεις σχετικά με το HIV/AIDS στις αναπτυσσόμενες χώρες - ΕΕ L 85 της 27.3.1997. Κανονισμός του Συμβουλίου (ΕΚ) αριθ. 1484/97 της 22.7.1997 για τη βοήθεια για πολιτικές και προγράμματα που αφορούν τον πληθυσμό στις αναπτυσσόμενες χώρες - ΕΕ L 202 της 30.7.1997. )), λαμβάνουν υπόψη τους τις κύριες αρχές και στόχους που διατυπώθηκαν στο Πεκίνο και στο Κάιρο. Τα θέματα γυναικών περιελήφθησαν επίσης ως θέματα προτεραιότητας στον πρόσφατο κανονισμό για το περιβάλλον ((Κανονισμός του Συμβουλίου (ΕΚ) αριθ. 722/97 της 22.4.1997 για περιβαλλοντικά μέτρα στις αναπτυσσόμενες χώρες - ΕΕ L 108 της 25.4.1997. )). Σε διαδικαστικό επίπεδο, όλα τα προγράμματα στις χώρες της Ασίας και της Λατινικής Αμερικής καθώς και στις τρίτες Μεσογειακές Χώρες των οποίων ο προϋπολογισμός υπερβαίνει τα 2 εκατ. ECU πρέπει από το 1994 να περιλαμβάνουν αξιολόγηση των επιπτώσεων στις γυναίκες κατά το σχεδιασμό τους και την υλοποίησή τους. Πιο πρόσφατα, οι επιπτώσεις των προγραμμάτων στις γυναίκες περιελήφθησαν ως αναγκαίες ακόμα και για μικρότερα έργα που εκτελούνται στο πλαίσιο του προϋπολογισμού για τα τροπικά δάση (Β7-6201).

Σε επίπεδο προγραμματισμού, από την αρχή του 1995 η Επιτροπή έχει αναλάβει υποχρεώσεις πλέον των 300 εκατ. ECU για θέματα υγείας στην αναπαραγωγή καθώς και για έργα και προγράμματα για το HIV/AIDS σε αναπτυσσόμενες χώρες. Τα προγράμματα αυτά επικεντρώνονται στη βελτίωση του αναπαραγωγικού βίου των γυναικών και των ανδρών με την καλύτερη κατανόηση των ζητημάτων και των δικαιωμάτων και την μεγαλύτερη πρόσβαση σε υπηρεσίες ποιότητας και ελεύθερης παροχής (μη επιβαλλόμενες) όσον αφορά τον οικογενειακό προγραμματισμό, την ασφαλή τεκνοποίηση, τη σεξουαλική υγεία, την πρόληψη και φροντίδα του HIV/AIDS. Μία σειρά πρωτοβουλιών αποσκοπούν επίσης στην πρόληψη της βίας κατά των γυναικών. Όλα τα χρηματοδοτούμενα προγράμματα στον τομέα της σεξουαλικής υγιεινής έχουν περιλάβει τον προβληματισμό για τις γυναίκες στον σχεδιασμό τους. Σε άλλα έργα του τομέα της υγείας τα θέματα γυναικών προσλαμβάνουν επίσης μεγαλύτερη σημασία. Στον περιβαλλοντικό προγραμματισμό, όλα τα νέα σχεδιαζόμενα προγράμματα αγροτικής ανάπτυξης εστιάζονται στη βιώσιμη διαχείριση των φυσικών πόρων, ιδίως της γης, του εδάφους και των υδάτων, προσπαθώντας να συμπεριλάβουν τον τοπικό πληθυσμό, ιδίως τις γυναίκες στο γενικό σχεδιασμό και στην υλοποίηση καθώς και στην κατάρτιση για ευαισθητοποίηση σε περιβαλλοντικά θέματα και σε δραστηριότητες που αποσκοπούν στην απόκτηση εσόδων.

Όσον αφορά τις χώρες της Αφρικής, Καραϊβικής και Ειρηνικού, η Επιτροπή εφαρμόζει πρόγραμμα παροχής τεχνικής βοήθειας σε ένδεκα χώρες προτεραιότητας, πρόγραμμα για το οποίο έχει υπογραφεί σύμβαση με το Βασιλικό Τροπικό Ινστιτούτο του Άμστερνταμ, στην οποία περιλαμβάνεται παροχή συμβουλών προκειμένου να εστιάζονται περισσότερο τα έργα σε θέματα γυναικών. Στο σκέλος αυτό περιλαμβάνονται και έργα για το περιβάλλον και την υγεία. Επιπλέον, η Επιτροπή πρόκειται να αρχίσει μελέτη γύρω από θέματα γυναικών σχετικά με τις υπηρεσίες υγείας στην Αφρική, η οποία θα συμπληρώσει δύο υπό εκτέλεση μελέτες για την υγεία της μητέρας και του παιδιού.

Τελικά, η Επιτροπή ετοίμασε επίσης έκθεση ((COM(97) 224 τελικό. )) σχετικά με την κατάσταση της υγείας των γυναικών στην Κοινότητα στην οποία περιλαμβάνεται γενική παρουσίαση των κύριων τάσεων στον τομέα της υγείας, τα χαρακτηριστικά της θνησιμότητας και της νοσηρότητας καθώς και τα καθοριστικά στοιχεία της υγείας των γυναικών.

Ένας κατάλογος παραδειγμάτων της ενσωμάτωσης του προβληματισμού για τις γυναίκες στον πρόσφατο προγραμματισμό για την υγεία και το περιβάλλον διαβιβάζεται απευθείας στο Αξιότιμο Μέλος και στη γραμματεία του Κοινοβουλίου.